เวียดนามมี สตาร์ตอัปที่เป็นยูนิคอร์น ก่อนประเทศไทย
ถ้าพูดถึง “ธุรกิจสตาร์ตอัปยูนิคอร์น” จากภูมิภาคเอเชียตะวันออกเฉียงใต้  ที่ก้าวไปเป็นธุรกิจยักษ์ใหญ่ คงหนีไม่พ้นบริษัทที่ชื่อว่า Sea Limited   Sea Limited เป็นบริษัทสัญชาติสิงคโปร์  ที่เริ่มมาจากแพลตฟอร์มให้บริการเกม Garena  และก็ได้ขยายธุรกิจไปยังอีคอมเมิร์ซ Shopee  ขณะนี้ มีมูลค่าบริษัท 4 ล้านล้านบาท  นอกจากบริษัท Sea Limited แล้ว ประเทศสิงคโปร์ยังมียูนิคอร์นอีกตัว  ที่เข้าตลาดหลักทรัพย์ได้สำเร็จอย่าง Razer เจ้าของอุปกรณ์เล่นเกม  ในขณะที่ถ้าเราพูดถึง สตาร์ตอัปยูนิคอร์นที่พอจะคุ้นหูในภูมิภาคของเรา  ก็น่าจะเป็น Gojek และ Traveloka จากอินโดนีเซีย หรือ Grab จากมาเลเซีย   แต่รู้หรือไม่ว่าจริง ๆ แล้ว ประเทศข้างบ้านเรา อย่างเวียดนาม ก็มีสตาร์ตอัปยูนิคอร์นเหมือนกัน   บริษัทแห่งนี้ชื่อบริษัทว่า VNG Corporation  ที่ปัจจุบันถูกประเมินมูลค่าบริษัทอยู่ที่ 6.8 หมื่นล้านบาท 
19 พ.ค. 2564

เวียดนามมี สตาร์ตอัปที่เป็นยูนิคอร์น ก่อนประเทศไทย /โดย ลงทุนแมน
ถ้าพูดถึง “ธุรกิจสตาร์ตอัปยูนิคอร์น” จากภูมิภาคเอเชียตะวันออกเฉียงใต้ 
ที่ก้าวไปเป็นธุรกิจยักษ์ใหญ่ คงหนีไม่พ้นบริษัทที่ชื่อว่า Sea Limited
Sea Limited เป็นบริษัทสัญชาติสิงคโปร์ 
ที่เริ่มมาจากแพลตฟอร์มให้บริการเกม Garena 
และก็ได้ขยายธุรกิจไปยังอีคอมเมิร์ซ Shopee 
ขณะนี้ มีมูลค่าบริษัท 4 ล้านล้านบาท
นอกจากบริษัท Sea Limited แล้ว ประเทศสิงคโปร์ยังมียูนิคอร์นอีกตัว 
ที่เข้าตลาดหลักทรัพย์ได้สำเร็จอย่าง Razer เจ้าของอุปกรณ์เล่นเกม 
ในขณะที่ถ้าเราพูดถึง สตาร์ตอัปยูนิคอร์นที่พอจะคุ้นหูในภูมิภาคของเรา 
ก็น่าจะเป็น Gojek และ Traveloka จากอินโดนีเซีย หรือ Grab จากมาเลเซีย
แต่รู้หรือไม่ว่าจริง ๆ แล้ว ประเทศข้างบ้านเรา
อย่างเวียดนาม ก็มีสตาร์ตอัปยูนิคอร์นเหมือนกัน
บริษัทแห่งนี้ชื่อบริษัทว่า VNG Corporation 
ที่ปัจจุบันถูกประเมินมูลค่าบริษัทอยู่ที่ 6.8 หมื่นล้านบาท 
ยูนิคอร์นเวียดนาม ทำธุรกิจอะไร
แล้วมีจุดเริ่มต้นมาจากอะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
VNG Corporation ถูกก่อตั้งขึ้นในปี 2004 หรือราว 17 ปีก่อน
สำหรับที่มาที่ไปของบริษัทแห่งนี้ เกิดขึ้นจากความหลงใหลในการเล่นเกมของผู้ก่อตั้ง 
คือ คุณ Le Hong Minh
แม้ว่าเขาจะจบการศึกษาสาขาวิชาการเงินจากออสเตรเลีย
และได้เข้าไปทำงานอยู่ในบริษัทการเงินแล้ว 
เขาก็ยังได้เปิดร้านเกมเล็ก ๆ เป็นของตัวเองร่วมกับเพื่อนของเขาไปด้วย
กลางวัน เขาเป็นนายธนาคาร
กลางคืน เขาเป็นเจ้าของร้านเกม
ในสมัยนั้น ร้านเกมถือเป็นธุรกิจที่กำลังเติบโตและได้รับความนิยมสูงในประเทศเวียดนาม 
โดยผู้เล่นส่วนใหญ่ก็จะเข้ามาเล่นเกม Red Alert, Starcraft หรือ Warcraft
อย่างไรก็ตาม ข้อจำกัดของเกมคอมพิวเตอร์สมัยก่อน 
ก็คือการเล่นเกมร่วมกับผู้เล่นคนอื่น
ส่วนใหญ่ยังคงเป็นลักษณะการเล่นอยู่บนเซิร์ฟเวอร์ของทางร้าน
ไม่ได้มีการเชื่อมต่อแบบออนไลน์เล่นจากที่ไหนก็ได้เหมือนในสมัยนี้
ในขณะเดียวกัน การเข้าถึงอินเทอร์เน็ตของคนเวียดนามอยู่ที่ 7.6% ของประชากรทั้งหมดในประเทศ ซึ่งก็ถือว่ายังน้อยอยู่
แต่คุณ Le Hong Minh ก็ได้มองว่าเรื่องนี้ถือเป็นโอกาส
เขาจึงได้เริ่มมองหาเกมออนไลน์ที่กำลังฮิตเพื่อนำมาจัดจำหน่ายในประเทศ
และก็ได้เดินทางไปประเทศเกาหลีใต้เพื่อเจรจาขอสิทธิ์ในการจัดจำหน่าย
เกม MU Global ที่กำลังมาแรงในขณะนั้น แต่เขากลับโดนปฏิเสธ
นั่นจึงทำให้เขาต้องมองหาเกมใหม่ 
จนได้ไปพบเข้ากับเกม Swordsman Online 
จากบริษัทพัฒนาเกม Kingsoft จากประเทศจีน 
และก็สามารถเจรจาจนกลายมาเป็นผู้จัดจำหน่ายได้สำเร็จ
ทั้งหมดนี้เอง จึงได้ทำให้คุณ Le Hong Minh ตัดสินใจออกจากบริษัท
และรุกเข้าสู่การก่อตั้งธุรกิจอย่างเต็มตัว ในชื่อบริษัทว่า “VinaGame”
ด้วยความที่ Swordsman Online เป็นเกมออนไลน์ในยุคบุกเบิกในประเทศเวียดนาม
บวกกับอัตราการเข้าถึงอินเทอร์เน็ตของประชากรในประเทศเริ่มปรับตัวสูงขึ้น
บริษัท VinaGame จึงได้ประสบความสำเร็จอย่างรวดเร็ว
รวดเร็วในระดับที่มีปริมาณผู้เล่นไหลเข้ามาทะลุล้านบัญชี
จนบริษัทสามารถทำกำไรได้ตั้งแต่ปีแรกที่นำเกมเข้ามาจัดจำหน่าย
 
ในปี 2006 หรือ 2 ปีหลังจากก่อตั้งบริษัท
VinaGame รายงานว่ามีรายได้ 530 ล้านบาท 
เติบโตขึ้นเป็น 6 เท่าเมื่อเทียบกับรายได้ในปีก่อนหน้า 
และอีก 2 ปีหลังจากนั้น บริษัทแห่งนี้ มีพนักงานในบริษัททะลุ 1,000 คน
หลังจากสำเร็จจากธุรกิจเกม 
เป้าหมายต่อไปของคุณ Le Hong Minh ก็คือ ธุรกิจที่เกี่ยวข้องกับอินเทอร์เน็ต 
ในช่วงนี้เองทางบริษัทก็ได้เปลี่ยนชื่อเป็น “VNG Corporation”
โดยธุรกิจอินเทอร์เน็ตของ VNG Corporation จะอยู่ภายใต้แบรนด์ “Zing”
ครอบคลุมตั้งแต่ Zing News เว็บไซต์ข่าวสาร, Zing Chat เว็บไซต์สนทนากับเพื่อน
รวมไปถึง Zing Me ที่ถือเป็นโซเชียลแรก ในประเทศเวียดนาม
แต่ภายหลังจากที่รัฐบาลเวียดนามปลดล็อกให้ประชากรในประเทศเล่น Facebook ได้
Facebook ก็ได้เข้ามาแย่งส่วนแบ่งฐานผู้ใช้งานโซเชียล จน Zing Me ได้รับความนิยมลดลง
จนต้องผันธุรกิจกลายเป็นแพลตฟอร์มสำหรับนักเล่นเกม
ในช่วงเวลาเดียวกัน ธุรกิจเกมของ VNG Corporation ก็ได้รุกเข้าสู่การเข้าไปเป็นผู้พัฒนาเกมเองจากแต่เดิมเป็นเพียงผู้จัดจำหน่าย ซึ่งเกมที่บริษัทสร้างขึ้นก็ได้นำไปเปิดให้บริการในเอเชียตะวันออกเฉียงใต้และญี่ปุ่น
การปรับกลยุทธ์ทางธุรกิจในลักษณะนี้
ก็คล้ายกันกับ Garena ของ Sea Limited
ที่แต่เดิมนำเกมของพาร์ตเนอร์จาก Tencent 
เช่น RoV หรือ PUBG MOBILE มาจัดจำหน่าย
และต่อมาก็ได้เป็นผู้พัฒนาเกม Free Fire ที่ก็ถือว่าเติบโตถล่มทลาย เช่นกัน
และเมื่อยุคของสมาร์ตโฟนมาถึง คุณ Le Hong Minh 
ก็ได้เดินเครื่องหันมาพัฒนาแอปพลิเคชันบนสมาร์ตโฟน
และได้พัฒนาแอปพลิเคชันแช็ตที่ชื่อว่า “Zalo” ออกมา 
จนแอปพลิเคชันดังกล่าว กลายมาเป็นแอปพลิเคชันแช็ตอันดับ 1 ในประเทศเวียดนาม
ที่ปัจจุบันมีฐานผู้ใช้งานทั้งในและต่างประเทศรวมกัน มากถึง 100 ล้านบัญชี
จากการเติบโตตลอดระยะเวลาที่ผ่านมา
ทำให้ VNG Corporation กลายมาเป็นบริษัทที่ดึงดูดนักลงทุนรายใหญ่
ให้เข้ามาร่วมลงทุน ซึ่งก็มีตั้งแต่ IDG Ventures, CyberAgent Capital และ Tencent (อีกแล้ว)
จนทำให้บริษัทได้รับการประเมินมูลค่าระดับ 1 พันล้านดอลลาร์สหรัฐ
หรือราว 3 หมื่นล้านบาท ซึ่งถือเป็นระดับสตาร์ตอัปยูนิคอร์นได้สำเร็จ ในปี 2014
แล้วปัจจุบัน บริษัทแห่งนี้ใหญ่ขนาดไหนและทำธุรกิจอะไรบ้าง ?
บริษัท VNG Corporation มี 4 ธุรกิจหลัก แบ่งออกเป็น
- ธุรกิจเกมออนไลน์ทั้งบนคอมพิวเตอร์และสมาร์ตโฟน
- ธุรกิจแพลตฟอร์มอินเทอร์เน็ต เช่น แอปพลิเคชันแช็ต, เพลงและวิดีโอสตรีมมิง, อีคอมเมิร์ซและเสิร์ชเอนจิน
- ธุรกิจการเงิน เช่น กระเป๋าเงินดิจิทัลและตัวกลางในการรับชำระ
- ธุรกิจคลาวด์
ในปี 2020 VNG Corporation มีรายได้อยู่ที่ 8,150 ล้านบาท 
โดยมีสัดส่วนรายได้มาจากธุรกิจเกม 80%
ธุรกิจแพลตฟอร์มอินเทอร์เน็ตและอื่น ๆ อีก 20%
ในขณะที่ธุรกิจทั้งหมดของบริษัทได้รองรับการให้บริการครอบคลุม 15 ภาษาใน 193 ประเทศทั่วโลก และล่าสุดถูกประเมินมูลค่าบริษัทอยู่ที่ 2.2 พันล้านดอลลาร์สหรัฐ หรือราว 6.8 หมื่นล้านบาท
จริง ๆ แล้ว บริษัทแห่งนี้ได้มีรายงานว่าจะจดทะเบียนเข้า Nasdaq หรือตลาดหุ้นเทคโนโลยีสหรัฐอเมริกา เมื่อปี 2018 หรือราว 3 ปีก่อน แต่จนถึงตอนนี้ก็ยังไม่แล้วเสร็จ และยังไม่ได้มีข้อมูลอัปเดตอะไรเพิ่มเติม
ก็น่าติดตามกันต่อไปว่า
หาก VNG Corporation เข้าไปจดทะเบียนในตลาดหลักทรัพย์ได้สำเร็จ
นักลงทุนจะให้มูลค่ากับบริษัทแห่งนี้ ไว้ที่เท่าไร
และหากเรามองจากมุมของคนไทย 
ที่ส่วนใหญ่เวลาเรามีตัวเลขทางเศรษฐกิจอะไร
ก็มักจะนำไปเทียบกับเวียดนาม
แน่นอนว่าในหลายเรื่อง ประเทศไทยยังนำหน้าประเทศเวียดนามอยู่มาก
แต่ก็คงไม่ใช่ธุรกิจสตาร์ตอัปอย่าง VNG Corporation
ที่ตอนนี้ดูเหมือนว่า เขาจะนำหน้าเรา ไปไกลพอสมควร..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-